b'\n_START_ARTICLE_\nSlobodskoi\n_START_PARAGRAPH_\nSlobodskoi (ven. \xd0\xa1\xd0\xbb\xd0\xbe\xd0\xb1\xd0\xbe\xd0\xb4\xd1\x81\xd0\xba\xd0\xbe\xcc\x81\xd0\xb9, udmurtiksi \xd0\x9a\xd0\xbe\xd0\xbb\xd0\xbb\xd0\xbe\xd0\xb3\xd0\xb0, Kolloga) on kaupunki Kirovin alueella Ven\xc3\xa4j\xc3\xa4ll\xc3\xa4. Se sijaitsee Vjatkan oikealla rannalla 35 kilometri\xc3\xa4 Kirovista koilliseen. Kaupunki on Slobodskoin piirin keskus. Siell\xc3\xa4 on Kirovin ja Kotlasin v\xc3\xa4liselt\xc3\xa4 rautatielt\xc3\xa4 Girsovossa haarautuvan sivuradan p\xc3\xa4\xc3\xa4teasema. Asukkaita on 35\xc2\xa0100 henke\xc3\xa4 (vuonna 2007)._NEWLINE_Paikalla sijainnut ven\xc3\xa4l\xc3\xa4inen linnake mainitaan ensimm\xc3\xa4isen kerran vuonna 1505. Slobodskoin kaupunki on perustettu vuonna 1599. Vuonna 1780 siit\xc3\xa4 tuli Vjatkan l\xc3\xa4\xc3\xa4niin kuuluneen kihlakunnan keskus. 1800-luvun alussa se oli huomattava Arkangelin kautta k\xc3\xa4ydyn ulkomaankaupan v\xc3\xa4litt\xc3\xa4j\xc3\xa4. 1900-luvun alussa Slobodskoi oli l\xc3\xa4\xc3\xa4nin suurin teollisuuskaupunki. Ven\xc3\xa4l\xc3\xa4isten lis\xc3\xa4ksi seudulla asui udmurtteja ja tataareja._NEWLINE_Nyky\xc3\xa4\xc3\xa4n kaupungissa on mm. puunjalostus-, koneenrakennus-, rakennustarvike- ja elintarviketeollisuutta. N\xc3\xa4ht\xc3\xa4vyyksi\xc3\xa4 ovat vuonna 1784 rakennettu Marian ilmestyksen kirkko kellotorneineen, Katariinan kirkko (1599, 1914), Verhne-T\xc5\xa1epetskin luostarin j\xc3\xa4\xc3\xa4nteet (vuosina 1610\xe2\x80\x931613 rakennettu porttitorni kirkkoineen) ja Anfilatovin kauppiastalo (1775). Kaupungissa on syntynyt kirjailija Aleksandr Grin.'